钦定古今图书集成/明伦汇编/官常典/第499卷 > 王继涛
## 钦定古今图书集成/明伦汇编/官常典/第499卷 > 王继涛

按《宋史》本传：“继涛，河朔人。少给事汉祖左右。乾祐初，
补供奉官，历诸司副使。仕周，为右武卫大将军。淮南
平，为天长军使。显德五年，迁和州刺史。宋初，为左骁
骑大将军，再迁左神武大将军。乾德二年，命护徒治
安陵隧道。大军伐蜀，为凤州路壕砦使。兴元降，王全
斌，命继涛权府事。孟昶降，全斌又遣继涛与供奉官”
王守讷部送昶归阙，守讷白全斌，言“继涛问昶求宫
妓金帛”，全斌遂留继涛，止令守讷送昶。俄诏以继涛
为彭州刺史。绵州军乱，劫全师雄为帅，率众攻彭州。
继涛与都监李德荣拒之，德荣战死，继涛身被八枪，
单骑走至成都。素与通事舍人田钦祚有隙，会钦祚
入朝，乃诬奏继涛以他事。太祖驿召继涛，将面质之，
道病卒。诏曰：“故彭州刺史王继涛，先登击贼，身被重
创，优典未加，赍志而殁。故阶州刺史高彦晖帅师讨
贼，奋不顾命，垂老之年，殒身锋镝，永言痛悼，不忘于
怀。宜各赐其家粟帛。”